Catarroja viu la seua tradicional Ofrena a la Mare de Déu
19 març 2024

Catarroja, 19 de març de 2024.  Catarroja va viure ahir un dels actes més emotius de les festes falleres amb l'ofrena a la Mare de Déu dels Desamparats. Els carrers de la ciutat es van omplir de milers de veïns i veïnes per a acompanyar a totes les falleres i fallers que van participar en aquesta tradicional desfilada en honor a la Verge.

Les comissions de la ciutat van oferir a la Mare de Déu prop de 3.000 rams, i de nou es va comptar amb la inestimable col·laboració de l'Associació de Vestidors de la Mare de Déu de Catarroja, que van donar forma acuradament al disseny floral en daurat i vermell realitzat per Elena Gómez Carrascosa. A més, la imatge lluïa un mantell de color beix d'Amparo Carrascosa Sanz, padrina de l'associació dels vestidors.

La imatge de la Mare de Déu romandrà durant aquests pròxims dies en la plaça Major perquè la ciutadania puga visitar i contemplar aquesta imatge de quatre metres i mig d'alçada.

Obrint la desfilada de l'ofrena, l'entitat APAMI (Associació de Persones Afectades de Minusvalideses), que va donar pas a les deu comissions falleres de Catarroja: En Jaume I, Filiberto Rodrigo, Les Barraques, l'Albufera, Plaça de la Regió, La Rambleta, El Mercat, El Charco, El Centenar de la Ploma i El Rabal, falla guanyadora del primer premi de monuments grans.

A continuació van desfilar Emma García, Inés Vilanova i Paula Relaño, les xiquetes que formen part del quadre representatiu de les Falles de Catarroja, juntament amb la senyoreta Sabrina Rodríguez, en la Cort d'Honor de la Fallera Major, donant pas a les Falleres Majors de Catarroja, la senyoreta Claudia Selma i la nena Itziar Tomás al costat del president infantil Juanvi Soler i el president de la UAFC, José López, l'alcaldessa de Catarroja, Lorena Silvent i el regidor de Festes, Miquel Verdeguer.

A la seua arribada a la plaça Major, Pepe Godoy Félix, president de l'Associació Vestidors de la Mare de Déu de Catarroja, va ser l'encarregat de recollir els rams a les falleres majors de la ciutat, Claudia i Itziar, i a l'alcaldessa Lorena Silvent. I com a encarregats de presentar l'acte es va comptar amb Juan López i Laura Benlloch, que a més van dedicar uns versos a les màximes representants de cada comissió.

L'ofrena ha estat un dels actes esperats pel món faller, que ha estat emparat per milers de veïns i veïnes que han sortit al carrer per a gaudir d'aquest tradicional esdeveniment. A més, perquè el públic pogués gaudir amb tota l'esplendor d'aquest acte central de les festes josefines, des de l'Ajuntament de Catarroja es van disposar 600 cadires durant el recorregut.